# KUULEMINEN KAIVOSLUPAHAKEMUKSESTA

# Turvallisuus- ja kemikaaliviraston (Tukesin) laatima yhteenveto kuultavasta kohteesta

## **Asia** Suurikuusikko – kaivosalueen laajentaminen

## Hakija Agnico Eagle Finland Oy

 y-tunnus: 2311020-2

Kotipaikka: Kittilä, Suomi

**Yhteystiedot**:

Agnico Eagle Finland Oy

Pokantie 541

99250 Kiistala

**Lisätietoja antaa:**

Tommi Kankkunen, puh. 050-575 5389

##

## Kaivosnumero

## 5965

## Lupatunnus

KL2022:0002

## Sijainti

Kittilä (kaivosalueen kartta, jossa pohjoisessa koillisin lohko tarkoittaa nyt haettavaa laajennusaluetta, on esitetty liitteessä 1).

## Hakemus

Agnico Eagle Finland Oy suunnittelee uuden kullan liuotuspiirin rikastushiekan (CIL) rikastushiekka-altaan (CIL3) rakentamista nykyisen kaivosalueen koillispuolelle. Kaivosalueen laajennusta ja alueen liittämistä osaksi Suurikuusikon kaivospiiriä ja -alueita (5965, KL2019:0008, KL2017:0003) haetaan, jotta kaivosalueelle saadaan lisää CIL-rikastushiekan varastointikapasiteettia ja jotta toimintaa Kittilän kaivoksella voidaan jatkaa eteenpäin, kun nykyisin läjityskäytössä olevan CIL2-altaan varastointikapasiteetti ehtyy. Samassa yhteydessä moreenille ja pintamaille varataan riittävät läjitysalueet rakennusalueen läheisyydestä.

Uuden CIL3-altaan läjityskapasiteetin mitoituksessa on käytetty läjitystilavuutta 5,4 Mm3 (miljoonaa kuutiometriä). Allas rakennetaan vaiheittain ja sitä laajennetaan vain tarvittaessa kaivoksen eliniän (LOM) asettamien tarpeiden mukaisesti. Huomioitavaa on, että nykyisellä rikastamon tuotantoprofiililla tuotetaan CIL-hiekkaa vuosina 2027–2034 alle puolet edellä mainitusta CIL-rikastushiekan määrästä (5,4 Mm3 ). Altaan laajentaminen täyteen mittakaavaan vaatinee näin Kittilän kaivoksen elinkaaren pidentymistä vuodesta 2034 eteenpäin.

Kaivosyhtiö hakee kaivoslain (621/2011) 34 §:n mukaista lupaa kaivosalueen kasvattamiseksi nykyisestä.

Yhtiö hakee myös kaivoslain 169 §:n mukaista lupaa uuden altaan rakentamistöiden aloittamiseksi muutoksenhausta huolimatta niiden alueiden osalta, joihin yhtiöllä on käyttö- ja/tai omistusoikeus.

Agnico Eagle Finland Oy esittää myös, ettei kaivosalueen laajennuksen osalta sovelleta kaivoslain 12 luvun 121 §:ää kaivosturvallisuusluvan tarpeesta tai 130 §:ää kaivosturvallisuusluvan muuttamisesta. Yhtiö katsoo, ettei kaivosturvallisuusluvan hakemiselle tai päivittämiselle ole tarvetta tuotannollisessa toiminnassa olevan kaivoksen osalta. Yhtiö esittääkin näin, ettei kaivoslain 121 §:ää sekä 130 §:ää sovelleta tämän lupamenettelyn osalta.

Kaivoksen perustamiseen ja kaivostoiminnan harjoittamiseen on oltava lupa (kaivoslupa). Kaivoslaki 16 §

## Vireilletulo

 Asia on tullut vireille 26.5.2022.

## Etuoikeuspäivämäärä

## 26.5.2022

## Hakemusalueen nimi

## Suurikuusikko

## Kaivoslupahakemuksen liitteet

1. Maankäyttöselvitys
2. Ympäristövaikutusten arviointiselostus (YVA) ja perusteltu päätelmä
3. Selvitys yleisten ja yksityisten etujen turvaamisesta
4. Kittilän kaivoksen kaivosalueen laajennussuunnitelma, kartta
5. CIL3-altaan suunnitelmat
6. Kaivoksen sulkemissuunnitelma
7. Hakijan virkatodistus tai kaupparekisteriote

## Kaivoslupahakemusalue

Hakemusalue ( 206 ha) sijoittuu Metsähallituksen omistamalle kiinteistölle 261-893-13-1 Kittilän valtionmaa IV.

Hakemusalueen pinta-ala on 206 hehtaaria.

Nykyinen kaivospiiri ja kaivosalueet ovat kokonaispinta-alaltaan noin 1674 ha ja kaivosalueen laajennuksen jälkeen kokonaispinta-ala tulisi olemaan noin 1880 ha.

Kaivosyhtiö on päässyt sopimukseen laajennusalueen käyttöoikeuksista Metsähallituksen kanssa. Kaivosalueen käyttö- ja omistusoikeuden ja muiden erityisten oikeuksien lunastaminen tullaan suorittamaan kaivostoimituksen yhteydessä.

Hakemusalue sijaitsee erityiseen poronhoitoalueeseen kuuluvalla Kuivasalmen paliskunnan alueella. Kuivasalmen paliskunta katsoi YVA-selostuksen lausunnossaan, että mikäli hankkeessa päädytään allasvaihtoehdon valinnassa vaihtoehtoon B, tulee sen ympärille rakentaa erillinen aita siten, ettei altaan ja muun kaivosalueen väliin jäävää aluetta suljeta. Tällöin poroille jäisi mahdollisuus kulkea alueiden välistä, mikäli ne yhä kulkisivat alueen kautta laidunaluetta vaihtaessaan. Yhtiö on valmis toteuttamaan aidoituksen paliskunnan poronomistajien toiveiden mukaisesti. Aidoituksen lopullisesta toteutuksesta sovitaan erikseen paliskunnan poronomistajien kanssa hankkeen edetessä.

## Hakijayhtiön tiivistelmä kaivoslupahakemuksesta

*Uuden CIL3-rikastushiekka-altaan rakentamistyöt käynnistetään vuonna 2023 yhtiön omistamalla maa-alueella.*

*Laajennusalueella ei ole voimassa oikeusvaikutteista yleis- tai asemakaavaa. Kaivosalue on maakuntakaavassa merkitty kaivosalueeksi merkinnällä EK 1906. YVA-selostuksesta annetun Lapin liiton lausunnon (17.1.2022) perusteella maakuntakaavan yleispiirteisyydestä johtuen CIL3-altaan sijoittuminen nykyisen maakuntakaavassa osoitetun kaivosalueen ulkopuolelle ei aiheuta tarvetta muuttaa maakuntakaavaa, mutta maankäytön suhde alueen muuhun maankäyttöön pitää arvioida.*

*Kaivoslain (621/2011) 47§:n mukaan kaivosalueen ja kaivoksen apualueen suhde muuhun alueiden käyttöön tulee olla selvitetty. Kaivostoiminnan tulee perustua maankäyttö- ja rakennuslain mukaiseen oikeusvaikutteiseen kaavaan taikka kaivostoiminnan vaikutukset huomioon ottaen asian tulee olla muutoin riittävästi selvitetty yhteistyössä kunnan, maakunnan liiton sekä elinkeino-, liikenne ja ympäristökeskuksen kanssa. Hallituksen kaivoslakiesityksen perustelujen mukaan selvityksen riittävyys tulee varmentaa esimerkiksi kunnan, maakunnan liiton ja alueellisen ympäristökeskuksen asiassa antamilla lausunnoilla tai näiden yhteisestä neuvottelusta laaditulla muistiolla. Toteutettu maankäyttöselvitys on esitetty kaivoslupahakemuksen liitteenä.*

*Kaivosalue ja suunniteltu laajennusalue sijoittuvat kokonaisuudessaan Kuivasalmen paliskunnan poronhoitoalueelle. YVA-menettelyssä kaivosalueen laajenemisen arvioidaan kasvattavan välttämisaluetta nykyisestä, millä on edelleen vaikutusta porojen laidunkäytökseen. Porojen nykyinen kulkureitti kaivosalueen itäpuolelta kapenee, mikä lisää riskiä porojen laidunkierron muutoksille. CIL3-altaan alle jää porojen kesälaidunaluetta, mutta tämä ei nykyisen välttämiskäytöksen vuoksi merkittävästi vaikuta nykyisten ravintovarojen määrään kaivosalueen välittömässä läheisyydessä. Kaikki kaivostoimintojen uudet alueet aidataan, jolloin suoraan toiminnasta tai niihin liittyvästä kaivosalueen sisäisestä liikenteestä ei aiheudu vaaraa poroille tai poromiehille.*

*Laajennusalueella tai sen läheisyydessä ei sijaitse valtakunnallisesti tai maakunnallisesti arvokkaita maisema-alueita, kulttuuriympäristöjä tai luonnonsuojelukohteita.*

*Lähin Natura-alue Loukisen latvasuot sijaitsee n. 4 kilometrin etäisyydellä kaivosalueen etelä-kaakkoispuolella (FI1300605, SCI/SPA). Kaivosalueen laajennuksen pohjoispuolella sijaitsee Kätkäkummun muinaisjäännös (pyyntikuopat). Kaivosalueen laajennuksen rajauksessa on jätetty 50 metrin suojaetäisyys muinaisjäännökseen. Lähimpään tilapäiseen moreenin läjitysalueeseen etäisyyttä kertyy jo pitkälti toistasataa metriä.*

*Laajennusalue sijoittuu malminetsintäalueelle Kuusikonpolku (ML2014:0018), jossa Agnico Eagle Finland Oy on haltijana.*

Lähimmät asutuskeskittymät sijaitsevat Rouravaarassa (0,8–1,5 km kaivokselta itään), Lintulassa (4 km kaivokselta länteen/lounaaseen) ja Kiistalassa (4–5 km kaivokselta etelään).

## Asianosaiset

## Hakijayhtiö on kaivosviranomaisen pyynnöstä määrittänyt karttatarkastelun ja hakemuksessa esitetyn toiminnan vaikutusaluearvioinnin mukaisesti ne asianosaiset, joita asia koskee hallintolain (434/2003) 11 §:n mukaisesti.

## Laajennusalueen kartat

Laajennusalueen yleisluonteinen kartta on esitetty liitteessä 2 ja käyttösuunnitelmakartta liitteessä 3.

## Kaivoslupahakemus

## Kaivoslupahakemus on esitetty liitteessä 4.

## Arviointiselostus ja perusteltu päätelmä

## Hanketta koskeva arviointiselostus on esitetty liitteessä 5 ja siitä Lapin ELY-keskuksen antama perusteltu päätelmä liitteessä 6.

## Maankäyttöselvitys

##  Maankäyttöselvitys on esitetty liitteessä 7.

## CIL3 -altaan rakentamissuunnitelma

##

Lupamenettelyyn on valittu YVA-menettelyn allasvaihtoehto B.

CIL3-altaan padon rakenne on vastaavanlainen kuin nykyisessä NP4-rikastushiekka-altaassa. Tyyppipoikkileikkaus on esitetty kaivoslupahakemuksen kuvassa (Kuva 8-1).

Kyseessä on louhetukirunkoinen vyöhykepato, jossa altaan puolella on mineraalinen tiivistyskerros hienoainespitoisesta moreenista ja sen päällä lisätiivisteenä keinotekoinen eristemateriaali, kuten bitumigeomembraani tai muovikalvo. Keinotekoinen eriste asennetaan myös pääpadon alle. Louherungon ja tiivistemoreenin välissä on suodatin- ja siirtymäkerrokset murskemateriaalista. Rakenne on näin MWEI BREF -vertailuasiakirjan parhaiden käyttökelpoisten tekniikoiden vaatimusten mukainen. CIL3-altaan suunnittelun kriteerinä on myös ollut täyttää patoturvallisuuslain (494/2009) ja - asetuksen (319/2010) sekä patoturvallisuusoppaan (2018) mukaiset tekniset vaatimukset. Tämän lisäksi noudatetaan soveltuvin osin ”Canadian Dam Association (CDA)” ja ”the Mining Association of Canada (MAC)” laatimia standardeja.

CIL3-allas tullaan alustavasti rakentamaan vaiheittain. Ensimmäisessä vaiheessa padon korkeus on arviolta tasolla +232.5 ja lopullisessa vaiheessa +241.5. CIL3-altaan vaiheistus riippuu kuitenkin siitä, miten läjityskäytössä olevaa CIL2-allasta voidaan vielä korottaa. Mitä pidempään CIL-hiekkaa voidaan läjittää CIL2-altaalle, sitä pidemmälle CIL3-altaan toisen vaiheen käyttöönottoa voidaan siirtää. CIL3-altaan ensimmäinen vaihe otetaan edellä mainitusti käyttöön aikaisintaan loppuvuodesta 2025. Maanpinta laskee CIL3-altaan alueella luontaisesti länteen ja luoteeseen. Padon korkeus on suurimmillaan altaan pohjoisreunalla (PL1400), jossa maanpinnan korkeus on noin tasolla +224. Padotuskorkeus on enimmillään n. 17,5 m. Padon sisäluiskan kaltevuudeksi on suunniteltu 1:2,5 ja ulkoluiskan kaltevuudeksi 1:2. CIL3-altaan korotusvaiheet toteutetaan alavirtaan-menetelmällä. Rikastushiekan purku altaaseen tapahtuu spigotoimalla. Altaan pohjalta leikataan moreenia CIL3-altaan patorakenteiden rakentamista sekä rikastushiekka-altaiden tulevia sulkemisrakenteita varten. Ennen varsinaista moreenileikkuuta, alueelta poistetaan pintamaat ja pinnassa olevat lajittuneet ja karkeat kerrokset. Alueella esiintyy paikallisia paksumpia hiekkakerroksia, jotka poistetaan pinnasta allaspohjan ja padon alueelta kokonaan.

Patoturvallisuusviranomaisena toimiva Kainuun ELY-keskus on tietoinen CIL3-altaan suunnitelmista ympäristövaikutusten arviointimenettelyn osalta.

CIL-altaan rakentamissuunnitelmat toimitetaan erikseen pyydettäessä.

## Kaivoksen sulkemisuunnitelma

 Sulkemissuunnitelma on esitetty liitteessä 8.

## Kaivosluvassa annettavien yleisten ja yksityisten etujen turvaamiseksi tarpeellisten määräysten antamiseen liittyvä kaivoslainsäädäntö

HE 273/2009 yksityiskohtaisissa perusteluissa todetaan 52 §:n osalta seuraavaa:

*Pykälän 3 momentissa säädettäisiin kaivosluvassa yleisten ja yksityisten etujen turvaamiseksi annettavista tarpeellisista määräyksistä. Yleistä etua on tarkemmin selostettu 49 §:n perusteluissa. Yksityinen etu voi olla esimerkiksi taloudellinen taikka alueiden käyttöön, asuinympäristön viihtyisyyteen tai yksilön terveyteen liittyvä intressi. Kaivoshankkeiden vaikutukset yleisten ja yksityisten etujen kannalta voivat vaihdella huomattavasti. Lupaharkinnassa olisi mahdollista tilanteen kokonaisarvioinnin perusteella ottaa huomioon alueelliset ja paikalliset olosuhteet ja intressit sekä lupamääräyksin varmistaa yksittäistapauksessa olosuhteisiin nähden saavutettavan oikeudenmukaisen ratkaisun. Lupamääräykset voisivat sisältää velvoitteita tai rajoituksia.*

*Lupamääräyksissä olisi 3 momentin 1 kohdan perusteella tarkennettava kaivosluvan haltijan velvollisuutta huolehtia kaivostoiminnasta aiheutuvien haitallisten vaikutusten välttämiseksi tai rajoittamiseksi sekä ihmisten terveyden ja yleisen turvallisuuden varmistamiseksi tarpeellisista seikoista. Lupamääräys liittyy kiinteästi kaivosluvan haltijalle 18 §:n 1 momentin 1 ja 2 kohdassa säädettyyn velvollisuuteen. Lupamääräyksissä olisi annettava kaivostoimintaa koskevat velvoitteet ja rajoitukset, joilla varmistetaan, että kaivostoiminnasta ei aiheudu huomattavaa haittaa yleiselle tai yksityiselle edulle taikka kohtuudella vältettävissä olevaa yleisen tai yksityisen edun loukkausta. Luvanhaltijaa voitaisiin myös velvoittaa huolehtimaan muun muassa alueella liikkuvan väestön turvallisuudesta.*

*Lupamääräyksissä olisi 3 momentin 6 kohdan nojalla tarkennettava 108 §:ssä säädettyä vakuusvelvoitetta sekä 15 luvussa säädettyjä lopettamiseen liittyviä ja lopettamisen jälkeisiä velvollisuuksia. Toistaiseksi voimassa olevassa luvassa ja olisi 62 §:n 2 momentin nojalla määrättävä lupaehtojen tarkistamisen ajankohta.*

*Lupamääräyksissä olisi 7 kohdan nojalla asetettava määräaika, jolloin luvanhaltijan on viimeistään toimitettava kaivosviranomaiselle lupamääräysten tarkistamiseen liittyvät selvitykset. Lupamääräyksissä voitaisiin 8 kohdan nojalla antaa 1—7 kohtaa täydentäviä ehtoja ja rajoituksia kaivosluvan nojalla tapahtuvaa toimintaa koskevista seikoista, joilla varmistettaisiin, ettei toiminnasta aiheutuisi kaivoslaissa kiellettyä seurausta. Lupamääräykset voisivat koskea esimerkiksi 17 §:n 2 momentin nojalla tapahtuvaa malminetsintää.*

*Yleisen ja yksityisen edun turvaamiseksi merkittävät näkökohdat tulisivat suoraan turvatuksi lainsäädännön nojalla. Lisäksi kaivosviranomainen voisi 3 momentin 9 kohdan nojalla antaa täydentäviä lupamääräyksiä muista yleisen ja yksityisen edun kannalta välttämättömistä ja luvan edellytysten toteuttamiseen liittyvistä seikoista. Täydentäviä kaivosturvallisuuteen liittyviä lupamääräyksiä voidaan antaa 125 §:n nojalla kaivosturvallisuusluvassa.*

Kaivostoiminta edellyttää ympäristönsuojelulain mukaista ympäristölupaa. Tarvittavat määräykset ympäristön pilaantumisen ehkäisemisestä, kaivannaisjätteen jätealueesta ja sen jälkihoidosta sekä kaivannaisjätteistä, kaivannaisjätteen jätehuoltosuunnitelmasta ja sen noudattamisesta annetaan ympäristöluvassa. HE 273/2009 52 §

Kaivoslain 52 §:n nojalla kaivosluvassa on annettava yleisten ja yksityisten etujen turvaamiseksi tarpeelliset määräykset:

1) kaivostoiminnasta aiheutuvien haitallisten vaikutusten välttämiseksi tai rajoittamiseksi sekä ihmisten terveyden ja yleisen turvallisuuden varmistamiseksi;

2) toimenpiteistä, joilla varmistetaan, että kaivostoiminnassa ei harjoiteta ilmeistä kaivosmineraalien tuhlausta taikka kaivoksen mahdollista tulevaa käyttöä ja louhimistyötä ei vaaranneta tai vaikeuteta;

3) esiintymän hyödyntämisen laajuutta ja tuloksia koskevasta selvitysvelvollisuudesta;

6) kaivostoiminnan lopettamiseen liittyvästä vakuudesta 10 luvun mukaisesti sekä muista lopettamiseen liittyvistä ja lopettamisen jälkeisistä velvollisuuksista;

7) lupamääräysten tarkistamiseen liittyvien selvitysten toimittamiseen asetettavasta määräajasta;

8) muista kaivosluvan nojalla tapahtuvaa toimintaa koskevista seikoista sen varmistamiseksi, ettei toiminnasta aiheudu tässä laissa kiellettyä seurausta;

9) muista yleisen ja yksityisen edun kannalta välttämättömistä ja luvan edellytysten toteuttamiseen liittyvistä seikoista. Kaivoslaki 52 §

HE 273/2009 yksityiskohtaisissa perusteluissa todetaan 62 §:n osalta seuraavaa:

*Pykälän 2 momentin nojalla lupaviranomaisen olisi määräajoin tarkistettava toistaiseksi voimassa olevan kaivosluvan määräyksiä. Tarkistamistarpeen arviointiväli olisi määriteltävä luvassa, ja se voisi olla enintään kymmenen vuotta. Kaivosluvan tarkistaminen tarkoittaisi lupamääräysten tarkistamista. Esimerkiksi kaivostoiminnan lopettamiseen liittyvää vakuutta ja muita lopettamiseen liittyviä velvollisuuksia on yleensä tarpeen arvioida määräajoin.*

Lupaviranomaisen on tarkistettava toistaiseksi voimassa olevan kaivosluvan määräyksiä vähintään kymmenen vuoden välein. Lupaviranomaisen on ilmoitettava tarkistusväli luvassa. Lupamääräysten tarkistaminen ei saa sanottavasti vähentää kaivoshankkeesta saatavaa hyötyä. Kaivoslaki 62 §

HE 273/2009 yksityiskohtaisissa perusteluissa todetaan 108 §:n osalta seuraavaa:

*Kaivosluvan haltija olisi velvollinen asettamaan vakuuden 15 luvussa säädettyjen lopetus- ja jälkitoimenpiteitä koskevien velvoitteiden suorittamista varten. Vakuuden tulisi olla riittävä ottaen huomioon kaivostoiminnan laatu ja laajuus, toimintaa varten annettavat lupamääräykset ja muun lain nojalla vaaditut vakuudet, erityisesti ympäristönsuojelulain 42 §:n nojalla vaadittava vakuus.*

*Ympäristönsuojelulain mukainen vakuus on tarkoitettu varmistamaan asianmukaisen jätehuollon toteutuminen. Se kattaa siten lähinnä rikastushiekka-altaiden, sivukivialueiden ja vastaavien jätehuoltoalueiden sulkemiskustannukset tilanteissa, joissa kaivostoiminnan harjoittaja ei itse pysty niitä hoitamaan. Pykälässä ehdotettu vakuus kattaisi muut kaivostoiminnan lopettamiseen ja jälkihoitoon tarvittavat toimenpiteet.*

*Vakuuden asettamista koskeva asia ratkaistaisiin asianomaisessa kaivosluvassa. Vakuuden lajia ja suuruutta olisi arvioitava tarkistettaessa kaivosluvan määräyksiä 62 §:n mukaisesti.*

Kaivosluvan haltijan on asetettava kaivostoiminnan lopetus- ja jälkitoimenpiteitä varten vakuus, jonka on oltava riittävä kaivostoiminnan laatu ja laajuus, toimintaa varten annettavat lupamääräykset ja muun lain nojalla vaaditut vakuudet huomioon ottaen. Kaivoslaki 108 §

HE 273/2009 yksityiskohtaisissa perusteluissa todetaan 109 §:n osalta seuraavaa:

*Lupaviranomainen määräisi 1 momentin nojalla vakuuden lajin ja suuruuden asianomaisessa lupapäätöksessä tai luvan voimassaolon jatkamista koskevassa päätöksessä. Niihin vaikuttaisivat toiminnan laajuus, luonne ja toimintaa varten annettavat lupamääräykset.*

*Kaivoslupaan liittyvän vakuuden määrää asetettaessa lupaviranomaisen olisi erityisesti arvioitava 143, 144 ja 150 §:ssä säädettyjen velvoitteiden hoitamisesta aiheutuvat kustannukset. Koska ympäristönsuojelulain nojalla vaadittava vakuus kattaa kaivosalueen rikastushiekka- ja muiden jätealueiden jätehuoltokustannukset, ei kyseisten alueiden kunnostamiseen liittyviä kustannuksia olisi tarpeen ottaa huomioon kaivoslupaan liittyvää vakuutta asetettaessa.*

*Vakuus voi olla esimerkiksi pankkitalletus tai pankkitakaus taikka vakuutus.*

*Pykälän 3 momentin nojalla vakuus asetettaisiin kaivosviranomaiselle, jonka tehtävänä on valvoa korvauksen saajan etua sekä tarvittaessa huolehtia vakuuden rahaksi muuttamisesta ja varojen jakamisesta. Vakuus olisi 168 §:n nojalla asetettava, ennen kuin toiminta luvan nojalla aloitetaan.*

Lupaviranomainen määrää vakuuden lajin ja suuruuden asianomaisessa luvassa. Vakuuden suuruutta on tarvittaessa tarkistettava, kun kaivoslupaa tarkistetaan 62 §:n mukaisesti. Kaivoslaki 109 §

*HE 273/2009 yksityiskohtaisissa perusteluissa todetaan 125 §:n osalta seuraavaa:*

*Kaivosviranomaisen olisi annettava kaivosturvallisuusluvassa yleisten ja yksityisten etujen kannalta tarpeelliset määräykset etenkin 113 §:ssä tarkoitetuista kaivosturvallisuuden edellyttämistä toimenpiteistä, 115 §:ssä tarkoitetusta kaivoksen sisäisestä pelastussuunnitelmasta, 117 ja 118 §:ään perustuvista toimenpiteistä, 119 §:ssä tarkoitetusta kaivoskartasta ja varautumisesta kaivostoiminnan turvalliseen lopettamiseen 120 §:n mukaisesti. Määräykset liittyvät 11 luvussa säädettyjen velvollisuuksien toteuttamiseen.*

Kaivosturvallisuusluvassa on annettava yleisten ja yksityisten etujen turvaamiseksi tarpeelliset määräykset. Kaivoslaki 125 §

## Kaivosyhtiön selvitys yleisten ja yksityisten etujen turvaamiseksi

Kaivosyhtiön selvitys on esitetty liitteessä 9.

## Kaivosyhtiön esitys vakuuden suuruudeksi ja lajiksi

*” Kittilän kaivos on varannut noin 1,6 M€ kaivoslain mukaiseksi vakuudeksi. Kaivosalueen laajennuksen ei arvioida kasvattavan kaivoslain mukaisen vakuuden määrää. Suunnitellun uuden rikastushiekan läjitysalueen (CIL3) ympäristönsuojelulain mukaiset vakuudet kattavat läjitysalueen sulkemiseen kohdistuvat kustannukset.”*

## Lausuntopyynnöt, asianosaisten kuuleminen ja asiasta tiedottaminen

Tukes pyytää ennen päätöksentekoa asiasta lausunnot seuraavilta tahoilta:

Kittilän kunta, Lapin liitto, Metsähallitus, Lapin ELY-keskus, Kainuun ELY-keskus, Tornionlaakson maakuntamuseo, Kuivasalmen paliskunta ja Paliskuntain yhdistys.

Ennen asian ratkaisemista Tukes varaa asianosaisille tilaisuuden tehdä muistutuksia lupa-asian johdosta. Muille kuin asianosaisille Tukes varaa tilaisuuden ilmaista mielipiteensä lupaa koskevassa asiassa.

Asia annetaan tiedoksi julkisella kuulutuksella Tukesin verkkosivuilla. Tieto kuulutuksesta julkaistaan myös Kittilän kunnan yleisessä tietoverkossa.

Tukes tiedottaa kuulutuksen julkaisemisesta Lapin Kansa -sanomalehdessä ja Virallisessa lehdessä. Kuulutuksesta annetaan erikseen tieto asianosaisille.

Kaivoslaki 37 §, 39 § ja 40 § sekä valtioneuvoston asetus kaivostoiminnasta 25 §

## Jatkotoimenpiteet kuulemismenettelyn jälkeen

Kaivosyhtiölle ja muille asianosaisille on varattava tilaisuus selityksen antamiseen sellaisista lausunnoissa ja muistutuksissa esitetyistä vaatimuksista ja selvityksistä, jotka saattavat vaikuttaa asian ratkaisuun. Selityksen johdosta asianosaisille on varattava tilaisuus vastaselityksen antamiseen, jos selitys saattaa vaikuttaa asian ratkaisuun.

Kaivoslaki 42 §

Lupaviranomaisen tulee erityisellä poronhoitoalueella selvittää yhteistyössä alueella toimivien paliskuntien kanssa luvan mukaisesta toiminnasta aiheutuvat haitat poronhoidolle.

Asian selvittämiseksi lupaviranomainen voi tarvittaessa järjestää tilaisuuden, johon kutsutaan kuultavaksi asianomaisten paliskuntien, hakijan, alueen hallinnasta vastaavan viranomaisen tai laitoksen, kunnan, kalastusalueen ja yhteismetsien edustajat. Neuvotteluvelvoitteesta säädetään lisäksi poronhoitolain 53 §:ssä.

Kaivoslaki 38 §

## Liitteet

1. Kaivosalueen kartta
2. Laajennusalueen yleisluonteinen kartta
3. Laajennusalueen käyttösuunnitelmakartta
4. Kaivoslupahakemus
5. YVA -arviointiselostus
6. Lapin ELY-keskuksen perusteltu päätelmä arviointiselostuksesta
7. Maankäyttöselvitys
8. Sulkemissuunnitelma
9. Selvitys yleisten ja yksityisten etujen turvaamisesta